**הסכם קיבוצי**

נקי

שנערך ונחתם ביום .......... התשע"ד (................)

בין: ממשלת ישראל בשם מדינת ישראל המיוצגת על ידי הממונה על השכר והסכמי עבודה במשרד האוצר, מר קובי אמסלם ו/או על ידי נציב שירות המדינה, מר משה דיין;

(להלן: **המדינה**)

מצד אחד

לבין: הסתדרות העובדים הכללית החדשה המיוצגת על ידי יו"ר ההסתדרות ויו"ר האגף לאיגוד מקצועי, מר אבי ניסנקורן ואיגוד סגל המחקר, המיוצג על ידי יו"ר איגוד סגל המחקר, ד"ר ישראל זיידרמן;

(להלן: **ההסתדרות)**

מצד שני

הואיל: וביום 3.3.99 נחתם בין מדינת ישראל ומעסיקים נוספים לבין הסתדרות העובדים הכללית החדשה, הסכם קיבוצי, שעניינו שינוי שיטת הפנסיה הנהוגה במדינה ואצל המעסיקים הנוספים מפנסיה תקציבית לפנסיה צוברת, והסדרת נושא ההפרשות לקופת גמל לקצבה (להלן: "הסכם המעבר לפנסיה צוברת");

והואיל: ולעובדים המדורגים בדירוג עובדי המחקר (האזרחי) השוהים בשבתון, משולם, בגין תקופת השבתון, מענק חודשי הנקוב בדולרים, אשר סכומו אינו זהה לסכום המשכורת המשולמת לעובדים המדורגים בדירוג עובדי המחקר (האזרחי) בגין תקופת עבודתם ואשר בגינה מבוצעות הפרשות לקופת גמל לקצבה;

והואיל: והושגה הסכמה בין הצדדים בדבר האופן בו יוסדר נושא ההפרשות לקופת גמל לקצבה עבור העובדים המדורגים בדירוג עובדי המחקר (האזרחי) בגין תקופת שהייתם בשבתון;

והואיל: והצדדים מבקשים לעגן את ההסכמה שהושגה ביניהם כאמור בהסכם קיבוצי;

לפיכך הוצהר, הותנה והוסכם בין הצדדים כדלקמן:

1. המבוא

המבוא להסכם זה מהווה חלק בלתי נפרד ממנו.

1. תחולה

הסכם זה יחול על כל העובדים אשר מתקיימים בהם כל התנאים הבאים במצטבר:

* 1. מדורגים בדירוג עובדי המחקר;
  2. מועסקים בשירות המדינה, שלא במערכת הביטחון;
  3. משכורותיהם מחושבות על פי הסכמים קיבוציים החלים לגבי דירוג עובדי המחקר;
  4. מיוצגים על-ידי ההסתדרות;
  5. הם בגדר "עובד קיים" או "עובד חדש" כהגדרת מונחים אלו בהסכם המעבר לפנסיה צוברת;

(להלן: "עובדי המחקר").

1. **הפרשה לקופת גמל לקצבה עבור עובד מחקר השוהה בשנת שבתון**
   1. עבור עובד מחקר השוהה בשנת שבתון, בהתאם להוראות ההסכמים הקיבוציים החלים על עובדי המחקר, הבסיס להפרשה לקופת גמל לקצבה, בגין כל חודש במהלך תקופת השהות בשבתון, יהיה שווה לבסיס ההפרשה לקופת גמל לקצבה לפי סעיף 1(א)(1) בפרק ו' להסכם המעבר לפנסיה צוברת, אשר היה חל לגבי עובד המחקר אילו היה עובד פעיל באותו חודש, למעט כל תשלום שנתי, רבעוני או כיוצא בזה (תשלום שאינו חודשי) אשר נכלל בבסיס להפרשה לקופת גמל לקצבה בחודש האמור, ובתוספת החלק היחסי, המתייחס לחודש אחד, של כל תשלום שנתי, רבעוני או כיוצא בזה (תשלום שאינו חודשי) אשר היה משולם לעובד המחקר במהלך השנה בה הוא שוהה בשבתון ואשר בגינו היתה מבוצעת הפרשה לקופת גמל לקצבה לפי הסעיף האמור, אילו היה עובד פעיל באותה שנה (להלן - **בסיס ההפרשה**).

* 1. על אף האמור בסעיף-קטן (א) לעיל, במקרה בו בסיס ההפרשה עולה על התשלום החודשי המשולם לעובד המחקר (לרבות תשלומים אשר הועברו אליו על חשבון הסכום העומד לזכותו בקרן הדולרית, בגין שנת השבתון, בהתאם להוראות התקנון בעניין שנת השבתון של עובדי המחקר האזרחי), על-ידי המדינה, עבור תקופת שהותו בשבתון (להלן - **התשלום החודשי**), יחול האמור להלן:

לגבי עובד מחקר המבוטח בקרן ותיקה:

בגין ההפרש בין בסיס ההפרשה לתשלום החודשי לא יבוצעו הפרשות כלשהן (על אף האמור בסעיף-קטן 3(א) לעיל).

במועד פרישתו של העובד המחקר לקצבת זקנה מהקרן הותיקה, יבוצע חישוב של קצבת הזקנה לה היה זכאי עובד המחקר מקרן הפנסיה, אילו עבור שנת השבתון בוצעו הפרשות עובד ומעביד מבסיס ההפרשה. ככל שהקצבה האמורה גבוהה מקצבת הזקנה לה זכאי העובד המחקר מקרן הפנסיה, אזי עובד המחקר יהיה זכאי, במועד פרישתו, לתשלום חד-פעמי של סכום מהוון, המחושב לפי מכפלת ההפרש האמור בין הקצבאות במקדם היוון כאמור בנספח ה' לתקנון האחיד, כפי שיהיה מעת לעת, לפי מינו של המבוטח, שנת לידתו והגיל שבו יצא לקצבה.

למען הסר ספק, לעניין פסקה (2) תובא בחשבון מלוא קצבת הזקנה לה זכאי עובד המחקר מקרן הפנסיה, גם אם ביקש להוון חלק ממנה בהתאם לתקנון הקרן.

לגבי עובד מחקר המבוטח בקופת גמל לקצבה אשר אינה קרן ותיקה:

ההפרשות בגין ההפרש בין בסיס ההפרשה לבין התשלום החודשי ייחשבו כהפקדות של עובד המחקר במעמד עמית עצמאי, בהתאם ובכפוף לדין הקיים במועד ההפקדה.

תבוצע עבור עובד המחקר הפקדה נוספת במעמד עמית עצמאי, בגין תקופת השבתון, לצורך השלמת כיסוי ביטוחי לסיכוני נכות ומוות, ככל שנדרש, כך שסך הכיסויים האמורים יהיו זהים לכיסויים שהיו לעובד המחקר אילו היה התשלום החודשי שווה לבסיס ההפרשה, והכל בכפוף לתקרות ההפקדה הקבועות בדין.

למען הסר ספק מובהר, כי המדינה לא תישא בעלות של חיוב במס אשר יחול על עובד המחקר בשל התשלומים האמורים בסעיף זה, ככל שיחול חיוב כאמור.

1. **מיצוי תביעות**

הסכם זה מהווה מיצוי מלא ומוחלט של כל תביעות הצדדים לגבי הנושאים שהוסדרו בו.

1. **שקט תעשייתי**

הצדדים מתחייבים, כי בתקופת תקפו של הסכם זה לא ינקוט צד אחד נגד הצד השני באמצעי שביתה או השבתה, מלאה או חלקית, או כל פגיעה אחרת בהליכי העבודה או בסדריה לגבי העניינים שהוסדרו בהסכם זה.

1. **יישוב חילוקי דעות**

לצורך יישוב חילוקי דעות בין הצדדים לגבי האמור בהסכם זה יחול האמור בפרק ט"ז להסכם המעבר לפנסיה צוברת.

1. למען הסר ספק מובהר, כי אין באמור בהסכם זה כדי לשנות מהוראות אחרות אשר עניינן הוא תנאי השהיה בשבתון החלים על עובדי המחקר ואשר אינן נוגעות להסדרי הביטוח הפנסיוני של עובדי המחקר.

**ולראיה באו הצדדים על החתום:**

**\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**מדינת ישראל**   **הסתדרות העובדים הכללית החדשה**